Air France Flight 447

Air France Flight 447 var en flyvning med Air France fra Rio de Janeiro-Galeão internasjonale lufthavn i Brasil til Charles de Gaulle internasjonale lufthavn i Frankrike som styrtet i Atlanterhavet den 1. juni 2009. Flyet var av typen Airbus A330-200 med kjennetegn F-GZCP. Flyet hadde 216 passasjerer og en besetning på tolv personer om bord. Alle ombord omkom.
I en tidlig fase av etterforskningen ble det spekulert i at flyet kunne ha styrtet på grunn av lynnedslag. Airbus-maskinen fløy også gjennom et område med kraftig turbulens. Mange erfarne piloter fra Norge og andre land mener på sin side at lynnedslag ikke kan være grunnen til at flyet styrtet. Brasilianske myndigheter iverksatte leting etter flyet utenfor øygruppen Fernando de Noronha.
Etterforskningen av ulykken, som fortsatte i tre år etter ulykken, ble opprinnelig hemmet av mangel på øyenvitnebevis og radarspor, samt ved vanskeligheter med å finne flyets taleregistrator og ferdsskriveren, som ble funnet i mai 2011, nesten to år etter ulykken.
Den endelige rapporten ble utgitt av den franske flyhavarikommisjonen på en pressekonferanse 5. juli 2012, og den forteller at ulykken skyldtes en rekke hendelser: Uoverensstemmelser mellom fartsmålerne (ingen måling), sannsynligvis etter at iskrystaller utviklet seg i pitot-rørene (som blant annet måler hastighet og høyde), som deretter forårsaket at autopiloten koblet ut, og deretter en lang liste med feilmeldinger. Det var tre piloter om bord, men kapteinen oppholdt seg i sovelugaren i cockpiten, og ble først involvert etter at flyet mistet instrumentmålingene. Han ropte ut noen ordre og prøvde å få oversikt over situasjonen. Styrmannen begikk flere feil i forsøket på å berge flyet, og styrte flyet i havet. De siste minuttene av ferden forsøkte pilotene desperat å gjenvinne kontroll over flyet, og i det siste minuttet oppdaget kapteinen at styrmannen hadde begått en feil, men rakk ikke å berge flyet.


== Hendelsesforløp ==
31. mai 2009 kl ± 23.59 (norsk tid): Air France Flight 447 tok av fra Rio de Janeiro-Galeão internasjonale lufthavn.
1. juni 2009:
kl 03.33: Siste radarkontakt med AF 447. Flyet hadde passert øya Fernando de Noronha, rundt 350 km utenfor kysten av Brasil.
kl 03.51: Flyet passerer det første uværsområdet.
kl 03.59: Flyet passerte nok et uværsområde med sterk turbulens.
kl 04.05: Flyet passerte det tredje uværsområdet, dette er det verste av alle sammen, iflg data fra Weather Graphics.
kl 04.10: Air France begynner å motta flere automatiske meldinger som indikerte feil fra flyet. Den første feilmeldingen forteller at flyets autopilot var deaktivert, og med det blir tekniske hjelpemidler for å hindre farlige bevegelser fjernet.
I tiden mellom 04.11 og 04.13 kommer det flere feilmeldinger om at ISIS, det sekundære informasjonssystemet, og ADIRU, flyets navigasjonssystemer, var ute av drift.
04.13 kommer det feilmeldinger fra systemene PRIM1 og SEC1, som er ment å være flyets primære og sekundære styresystemer som skal tre i kraft dersom svikt skjer i flyets primære styresystemer.
Den aller siste feilmeldingen ble mottatt kl 04.14, og fortalte om flyets vertikale hastighet. I alt 24 feilmeldinger ble sendt fra flyet.
kl 04.20: Flyet kontakter ikke flylederne i Senegal som det skal.
kl 09.15: Air France avholdt pressekonferanse og startet planleggingen av et krisesenter.
kl 11.10: AF 447 skulle etter ruteplanen ha landet på Charles de Gaulle internasjonale lufthavn utenfor Paris.
kl 11.35: Flyplassen offentliggjorde meldingen om at AF 447 er savnet.
kl 12.17: Brasils flyvåpen bekreftet at de har igangsatt en leteaksjon rundt Fernando de Noronha.
kl 13.16: Den franske miljøministeren Jean-Louis Borloo bekreftet gjennom en pressemelding at flyet på dette tidspunktet ville ha gått tomt for ekstrareservene med drivstoff, og ba samtidig alle om å forberede seg på et katastrofalt utfall.
kl 14.13: Air France bekreftet at den elektriske feilmeldingen trolig skyldes lynnedslag.
kl 18.10: Franske myndigheter bekreftet gjennom Utenriksdepartementet i Norge at det befant seg tre norske statsborgere om bord.


== Flyet og mannskap ==
Flyet var et relativt nytt Airbus A330-200 med kjennetegn F-GZCP som ble satt i drift hos Air France den 18. april 2005. Flyet hadde to stykk General Electric CF6-80E–motorer og var sist inne til rutinemessig vedlikehold den 16. april 2009. Ifølge Air France hadde flyet totalt 18 870 flytimer, mens det ble opplyst at flyets kaptein hadde over 11 000 flytimer, hvorav 1 700 på flytypene A330/A340. De to styrmennene på flighten hadde tilsammen over 9 000 flytimer. Inkludert tre piloter og et kabinpersonale på ni var mannskapet på totalt tolv personer.


=== Personer om bord ===

* En 11-år gammel gutt hadde både norsk og britisk statsborgerskap, tallet som er oppgitt i tabellen er med hensyn på at han kun hadde britisk statsborgerskap, mens tallet i parentes er med hensyn på at han kun hadde norsk statsborgerskap.


=== Mannskapet ===
Kaptein: Marc Dubois (58)
Co-pilot: David Robert (37)
Co-pilot: Pierre-Cedric Bonin (32)
Kabinlederen: Anne Grimout (49)
Syv andre franske flyverter og flyvertinner, samt en brasilianer.


== Letingen etter omkomne og flyvrak ==
En massiv leting fra franske og brasilianske militære ble igangsatt, blant annet ble den franske atomubåten «Emeraude» sendt for å bistå.Den 3. juni kom det første brasilianske marineskipet, patruljebåten NPa Grajaú til området der det første av materiale i sjøen var blitt observert. Brasils marine har sendt totalt fem skip til området; fregatten Constituição og korvetten Cv Caboclo som ankom 4. juni, fregatten F Bosísio ankom to dager senere og oljeforsyningsskipet NT Almirante Gastão Motta kom 7. juni.Klokken 1315 den 6. juni ble to lik plukket opp fra sjøen. Samtidig ble det funnet en blå stol, en skinnkoffert og en ryggsekk.  Kroppene og vrakrestene ble lokalisert ca. 96,5 km fra der flyets aller siste nødmelding ble fanget opp, ca. 900 kilometer fra øya Fernando de Noronha, og 1200 km nordøst for Recife. Dagen etter, den 7. juni, ble 14 nye lik plukket opp av sjøen, både av brasilianske og franske militære redningsstyrker. Den 8. juni fant redningsmannskapene også en stor del av haleroret til flyet, og åtte nye omkomne ble hentet opp av havet. Samme dag kom også amerikanske eksperter fra US Navy med i leteaksjonen, og hadde med seg spesialutstyr som ifølge Pentagon skulle kunne peile nødsignalene fra de svarte boksene på mer enn 6000 m dybde. Den 9. juni ble ytterligere 17 nye omkomne funnet av letemannskapene. Den 11. juni var totalt 44 omkomne funnet etter at 3 nye omkomne ble berget. Redningsarbeidet ble imidlertid hindret av dårlig vær i leteområdet.Letingen etter vraket og taleregistratoren ble offisielt avsluttet 20. august uten resultater. Totalt 50 omkomne ble funnet.Den 3. april 2011 lokaliserte et bergingsfartøy med miniubåter vrakrestene av Airbus A330-flyet. Blant annet ble motorer og deler av en vinge funnet.
Den 3. mai 2011 kom meldingen om at flyets ferdsskriver og taleregistrator er funnet i god stand. Dette øker muligheten for å finne grunnen til at flyet styrtet.


== Ulykkesundersøkelsen ==
I timene og dagene etter flyet forsvant, kom det i media mange teorier og påstander om hvilke årsaker som kan ha ført til ulykken. Svært mange rykter ble også satt ut, og til dels presentert i media. Franske, brasilianske og amerikanske myndigheter gikk imidlertid ut og sa at det ikke var noen bevis som tydet på at flyet har vært utsatt for et terrorangrep.Den 6. juni annonserte Air France at pitotrørene til fartsmålerne på Airbus A330-200-flyene kan ha en tendens til å fryse i større høyder, og i 2007 ble det anbefalt at flyselskapene skiftet ut pitotrørene på de berørte flytypene. Dette var ikke gjort på flyet F-GZCP som fløy flight AF 447.Den 13. juni ble det kjente at de omkomne ble funnet enten nakne eller delvis nakne i sjøen, noe som flere eksperter tolket som at de har blitt kastet ut av selve flykroppen før flyet traff havoverflaten, og at vinden dermed må ha revet av klærne deres på vei ned mot Atlanterhavet. Samtidig ble det også kjent at ingen av de omkomne hadde brann- eller eksplosjonsskader, og at de ikke hadde vann i lungene tydet på at de ikke druknet. Obduksjonen i Brasil bekreftet dette.23. mai ble det rapportert at undersøkelser av taleregistratoren viste at piloten ikke befant seg i cockpit da flyet gikk inn i en storm.


== Referanser ==


== Eksterne lenker ==
(en) Air France Flight 447 – kategori av bilder, video eller lyd på Commons (en) Aviation-safety.net – Informasjon om Air France Flight 447
(en) Airliners.net – Bilder av flyet forut for ulykken
(en) - Dokumentar om hva som skjedde med Air France Flight 447